Predkladacia správa

V apríli 2003 vláda SR schválila materiál “Strednodobá koncepcia oficiálnej rozvojovej pomoci na roky 2003 - 2008” predložený MZV SR. Rok 2003 predstavoval významný posun v procese včleňovania Slovenskej republiky do medzinárodnej donorskej komunity. Vyčlenením osobitných prostriedkov vo výške cca 140 mil. Sk nad rámec už existujúcej rozvojovej pomoci (ako sú napríklad príspevky do medzinárodných organizácií, štipendiá, humanitárna pomoc, atď.) na bilaterálnu pomoc v gescii MZV SR, sa vytvoril predpoklad na to, aby sa rozvojová pomoc stala  účinným nástrojom slovenskej zahraničnej politiky.

V uvedenom dokumente boli definované konkrétne strategické ciele, úlohy, teritoriálne a sektorálne priority, princípy a kľúčoví partneri slovenskej oficiálnej rozvojovej pomoci. Strednodobá koncepcia určila štátne spoločenstvo Srbsko a Čierna Hora (SČH) ako prvú programovú krajinu slovenskej rozvojovej pomoci. 

MZV SR pripravilo materiál “Národný program oficiálnej rozvojovej pomoci na rok 2003”, schválený vládou SR, v ktorom boli stanovené dva komponenty rozpočtu rozvojovej pomoci. Prvý komponent s finančnou alokáciou 55 mil. Sk bol určený na program pre  Srbsko a Čiernu Horu (prvá programová krajina) a druhý komponent bol zameraný na projekty pre 12 projektových krajín.  

K realizácii konkrétnych projektov v Srbsku a Čiernej Hore bolo nutné vytvoriť (popri ďalších technických podmienkach) právny rámec pre poskytovanie oficiálnej rozvojovej pomoci. Podľa štandardného postupu donorských krajín bola s programovou krajinou podpísaná Dohoda medzi vládou Slovenskej Republiky a vládou Srbska a Čiernej Hory o rozvojovej spolupráci (jej platnosť skončila vo februári 2007). 

Návrh materiálu Dohoda medzi vládou Slovenskej republiky a vládou Srbskej republiky o rozvojovej spolupráci (ďalej len dohoda) rieši situáciu po uskutočnenom referende v Čiernohorskej republike a jej vystúpení zo štátneho spoločenstva Srbska a Čiernej Hory, a vzhľadom na ukončenú platnosť predchádzajúcej dohody aj zabezpečenie kontinuity v právnej ochrane osobitne slovenských subjektov pri realizácii projektov poskytovanej rozvojovej pomoci pre Srbskú republiku, ktorá zostáva naďalej v postavení programovej krajiny. 

V porovnaní s doteraz platnou dohodou, návrh materiálu predstavuje zmenu v definovaní zahraničného subjektu dohody a oproti pôvodnej dohode obsahuje zmeny iba formálneho charakteru. Predkladaná dohoda vymedzuje všeobecné podmienky rozvojovej spolupráce medzi Slovenskou republikou a Srbskou republikou v rozsahu pôvodnej dohody so Srbskom a Čiernou Horou. Tieto podmienky sa vzťahujú na poskytnutie oficiálnej rozvojovej pomoci príjemcovi v rámci Národného programu oficiálnej rozvojovej pomoci Slovenskej  republiky. Príjemca zabezpečí efektívne využitie tejto pomoci a vykoná všetky opatrenia na zabránenie zneužitia finančných prostriedkov poskytnutých v rámci tejto pomoci.

Predkladaná dohoda má charakter medzinárodnej zmluvy vládnej povahy.